#Spaarmaand: Hier is wenk 21 uit 31 | Netwerk24
Deur Hanlie Stadler 21 Julie 2019 11:36
Julie is Spaarmaand. Webwerwe oor spaar raai mense dikwels aan om hul eie waspoeier te maak of hul eie groente te verbou. Is dit goeie raad?
Selfmaak is nie altyd goedkoper nie
Bestanddele vir jou eie skoonheidsmiddels – speel lekker, maar maak eers jou somme om te kyk of jy regtig spaar.Foto: Pixabay
Om 'n groentetuin te begin en vrugtebome te plant sodat jy al die tussengangers kan uitsny vir jou varsprodukte klink na 'n goeie plan.
Dit verg egter 'n groot aanvanklike besteding aan die regte grond, kompos, voedingstowwe, saad, besproeiing, jou gekose middels teen peste en plae. En daarna verg dit heelwat toewyding en deurlopende sorg.
Die meeste vrugte, met die uitsondering van suurlemoene, dalk, verg heelwat kennis om te keer dat voëls, insekte en siektes soos roes nie jou oes vernietig nie.
Sekere soorte groente is makliker en goedkoper om te verbou as ander en lewer 'n behoorlike oes op – tamaties, groenbone en blaarslaai, byvoorbeeld. Kruie is altyd lonend, mits jy natuurlik wel vars kruie in jou kos gebruik.
Doen jou navorsing oor insetkoste en oes – teenoor jou huidige besteding aan groente en vrugte – voordat jy dié perd opsaal.
As dit kom by ander selfmaak-skemas, soos om jou eie waspoeier te maak, maak eers seker dat jy wel spaar.
Dan is daar dinge soos natuurlike skoonheidsmiddels – van vogroom tot gesigmaskers.
As die hoofbestanddeel iets soos hawermout, komkommer of melk is, is dit dalk wel goedkoper om dit self te maak as om dit te koop, maar as die hoofbestanddeel avokado is – dis 'n duur vrug daai!
Om iets self te maak moet 'n mens ook jou tyd in ag neem, en as jy glad nie groen vingers het nie – hou verby met groente verbou!
Dié raad is natuurlik net van toepassing as jy probeer geld spaar. As jy nie nodig het om jou sente om te draai nie, geniet die selfmaak-pogings na hartelus. Dis heerlike doendinge vir ouers met jong kinders of selfs tieners.